**OBEC HOSŤOVÁ, HOSŤOVÁ 120, 951 02**

**Z Á P I S N I C A**

**Z RIADNEHO ZASADNUTIA OBECNÉHO ZASTUPITEĽSTVA**

**Dátum konania**: 10.12.2012

**Prítomní:** Podľa prezenčnej listiny

/ priložená k zápisnici/

**Program:** 1. Otvorenie zasadnutia

2. Určenie zapisovateľa a overovateľov zápisnice

3. Kontrola uznesení

4. Schválenie zmluvy o nájme s p. Evou Kolompárovou

5. Schválenie VZN o miestnych daniach a miestnom poplatku za komunálny

odpad

6. Schválenie zásad o sťažnostiach

7. Schválenie čistopisu územného plánu obce Hosťová

8. Schválenie dotácií

9. Schválenie programového rozpočtu

10. Iné finančné záležitosti

11. Informácie o materskej škole

12. Rôzne

13. Záver

Mária Jaleczová

starostka obce

**K bodu číslo 1:**

Piate riadne zasadnutie obecného zastupiteľstva v roku 2012 otvorila a viedla starostka obce Mária Jaleczová. Skonštatovala, že z poslancov obecného zastupiteľstva sú prítomní štyria, zo zasadnutia sa ospravedlnil poslanec Martin Kučírek. Starostka skonštatovala, že zasadnutie obecného zastupiteľstva je uznášania schopné, nakoľko je prítomná nadpolovičná väčšina poslancov.

**K bodu číslo 2:**

Za overovateľov zápisnice určila poslancov: Miroslav Maťo

Vendelín Brath

Za zapisovateľku určila pracovníčku obecného úradu R. Tóthovú.

Starostka oboznámila prítomných s programom zasadnutia zastupiteľstva, v bode č. 12 budú odprezentované informácie ohľadne ukončenia revitalizácie parku a kultúrnych akcií – Mikuláš v materskej škole a vítanie nového roka.

Hlasovanie o programe rokovania:

za: 4 /Marián Balko, Ing. Michal Boszorád, Vendelín Brath,

Miroslav Maťo/

proti: 0

**K bodu číslo 3:**

Hlavná kontrolórka obce Mgr. Katarína Darnadiová oznámila, že uznesenie obecného zastupiteľstva

z ostatného zastupiteľstva zo dňa 03.12.2012 nebolo skontrolované z dôvodu, že nedostala materiály

k tomuto uzneseniu v dostatočnom časovom predstihu.

**K bodu číslo 4:**

Starostka obce oznámila poslancom, že obec obdržala žiadosť o predĺženie nájomnej zmluvy od p. Kolompárovej. Starostka zisťovala informácie ohľadne situácie, ak by obec chcela ukončiť nájomný vzťah s p.Kolompárovou. V tomto prípade do azylového domu by prijali len ju, deti by museli byť umiestnené v inom zariadení, ďalej je obec povinná sa postarať o svojich bezdomovcoch. V súčasnosti je najstarší syn p.Kolompárovej umiestnený v reedukačnom centre, kde sa dostal kvôli

rôznym priestupkom, ktorého sa dopustil v poslednom období.

Obec eviduje nedoplatky za platby za plyn, p. Kolompárová na vykurovanie bytu používa drevo, nakoľko obec v lete vydala z bezpečnostných dôvodov rozhodnutie o vyradení plynového kotla z prevádzky. V poslednom období občania poukazujú na časté návštevy u p.Kolompárovej, v zmluve bude uvedené, že návštevy sa môžu u nej zdržiavať len cez deň. Po rozprave poslanci a hlavná kontrolórka navrhli, aby sa nájomná zmluva so žiadateľkou predĺžila o jeden rok, s tým, že doplatí nedoplatok za plyn, čo môže uskutočniť aj v splátkach.

Hlasovanie o prenájme obecného bytu:

za: 4 /Marián Balko, Ing. Michal Boszorád, Vendelín Brath,

Miroslav Maťo/

proti: 0

**K bodu číslo 5:**

Poslancom bol predložený návrh všeobecne záväzného nariadenia obce Hosťová o dani z nehnuteľností a poplatku za komunálny odpad a drobný stavebný odpad účinný od 01.01.2013. Zákon o dani z nehnuteľností bol v r.2011 dosť rozsiahle novelizovaný, niektoré ustanovenia tejto novely vstúpili do účinnosti od 01. decembra 2012, ktoré bolo treba premietnuť aj do všeobecne záväzného nariadenia obce. Budú aj nové tlačivá na miestne dane, ktoré sú už dostupné na obecnom úrade a sú zverejnené aj na webovej adrese obce. Pri dani z pozemkov nastalo preskupenie pozemkov, z toho dôvodu pri skupine pozemkov a. orná pôda, chmeľnice, vinice, ovocné sady, trvalé trávnaté porasty sa navrhuje minimálna korekcia ročnej sadzby dane z 0,35% na 0,36%. Navrhuje sa, že daň v úhrne do 3,00 eur sa nebude vyrubovať, podľa prepočtov pre obec to nie je rentabilné, nakoľko náklady za poštové služby prevyšujú sumu vyrúbenej dane. V návrhu je zapracované zvýšenie poplatku za komunálne odpady pre fyzické osoby o 1,00 euro a pre právnické osoby o 2,00 eurá. Obec v r. 2013 začne so separovaným zberom odpadu, zatiaľ nemá k dispozícii kalkuláciu nákladov na vývoz separovaného odpadu. V §20 je podrobne rozpísané odpustenie a zníženie poplatku za komunálny odpad, čo daňovník presne musí spĺňať, aby mu obec mohla odpustiť alebo znížiť poplatok, každý rok sa registruje viac žiadostí o zníženie poplatku za komunálny odpad. Splátky dane sa budú určovať priamo v rozhodnutí, ktoré bude doručené každému daňovníkovi.

Príloha č. 1: Návrh VZN o miestnych daniach a poplatku za komunálny odpad

Hlasovanie o VZN č. 2/2012:

za: 4 /Marián Balko, Ing. Michal Boszorád, Vendelín Brath,

Miroslav Maťo/

proti: 0

**K bodu číslo 6:**

Poslancom bolo predložené na schválenie Zásady Obce Hosťová o vybavovaní sťažností. Obec v poslednom polroku evidovala nárast sťažností, z ktorých jedna sťažnosť bola opodstatnená a dve sťažnosti neopodstatnené.

Príloha č. 2: Zásady o vybavovaní sťažnostiach

Hlasovanie o VZN č. 2/2012:

za: 4 /Marián Balko, Ing. Michal Boszorád, Vendelín Brath,

Miroslav Maťo/

proti: 0

**K bodu číslo 7:**

Starostka predložila na schválenie návrh čistopisu územno-plánovacej dokumentácie obce Hosťová.

Na nasledujúcom zasadnutí obec musí schváliť aj všeobecne záväzné nariadenie obce k územného plánu. Poslanci v súvislosti s územným plánom sa vyjadrovali hlavne k možnosti výstavby rodinných domov na hornej časti „družstevnej ulice“, nakoľko väčšina vlastníkov nemá zabezpečenú prístupovú cestu, resp., aby tam mohla byť vybudovaná prístupová cesta vlastníci sa musia spoločne dohodnúť na vybudovaní cesty, odzneli aj obavy z toho či vlastník okrajových pozemkov umožní prejazd ostatným vlastníkom, nakoľko výstavba ďalších rodinných domov môže byť reálna aj o 10 – 20 rokov.

Poslanci dostali údaje o financovaní územného plánu, Ministerstvo dopravy SR prispelo na územný plán formou dotácie vo výške 4080,00 eur, obec z vlastných prostriedkov investovala 6809,02 eur, čo predstavuje 62,54% nákladov.

Príloha č. 2: Čistopis územného plánu obce Hosťová

Hlasovanie o čistopise územného plánu:

za: 3 /Marián Balko, Vendelín Brath, Miroslav Maťo/

proti: 1 /Ing. Michal Boszorád/

**K bodu číslo 8:**

Obec k 15.11.2012 zaevidovala tri žiadosti o poskytnutie dotácie z rozpočtu obce Hosťová. Sú to občianske združenia Obecný futbalový klub, Pro Guezte a Miestny výbor Csemadoku, ktorý zastrešuje ženský folklórny súbor Téliződ., celková suma žiadanej dotácie činí pre tieto subjekty 5400,00 eur.

Hlavná kontrolórka obce doporučila  z dôvodu finančnej krízy, aby poslanci zvážili výšku poskytnutej dotácie a  dala návrh, aby dotácia bola znížená v rovnakej miere všetkým trom žiadateľom. Poslanci otvorili k tejto téme diskusiu, odzneli názory, že nakoľko tieto organizácie dostávajú finančné prostriedky z rozpočtu obce mali by sa vo väčšej miere zapojiť do organizovania rôznych podujatí v obci, na druhej strane treba zachovať športovú a kultúrnu tradíciu v obci a bez finančnej pomoci od obce to nie je možné.

Príloha č. 3: Žiadosť o poskytnutie dotácie

Hlasovanie o poskytnutých dotáciách z rozpočtu obce:

za: 3 /Marián Balko, Ing. Michal Boszorád, Vendelín Brath/

proti: 0

zdržal sa: 1 /Miroslav Maťo/

**K bodu číslo 9:**

Poslancom bol predložený na schválenie programový rozpočet obce Hosťová na roky 2013 -2015,

Z toho zastupiteľstvo záväzne schvaľuje rozpočet na rok 2013, vyhliadkový rozpočet na roky 2014 – 2015 berie na vedomie. Pred prejednaním rozpočtu je potrebné schváliť cestovné náhrady starostky obce na rok 2013. Podľa prepočtu sa v priemere do okresného mesta uskutoční mesačne 10 -12 pracovných ciest, v aktuálnom roku je vyplácaná paušálna cestovná náhrada vo výške 50,00 eur mesačne. Podľa prepočtu cestovných náhrad poskytovaná suma paušálnej náhrady nepokrýva skutočné náklady na pracovné cesty, preto do rozpočtu obce je zakomponovaná mesačná náhrada vo výške 70,00 eur.

Rozpočet obce na r.2013 bol zostavený ako vyrovnaný, na príjmovej strane najvyššiu položku tvoria podielové dane vo výške 78210,00 eur. Presná prognóza podielových daní ešte nebola zverejnená,

V kapitálovom rozpočte boli rozpočtové zatiaľ len finančné prostriedky na rozšírenie siete verejného osvetlenia, ostatné investičné akcie obce napr. kanalizácia, budú známe až v priebehu roku 2013, keď obec dostane informáciu či bola úspešná pri podávaní žiadosti o dotáciu.

Príloha číslo 4: Návrh programového rozpočtu obce Hosťová na roky 2013 - 2015

Hlasovanie o rozpočte obce:

za: 4 /Marián Balko, Ing. Michal Boszorád, Vendelín Brath,

Miroslav Maťo/

proti: 0

**K bodu číslo 10:**

Poslancom bol predložený návrh rozpočtového opatrenia č. 5, ktoré zahrňuje úpravu rozpočtových položiek na príjmovej ako aj na výdavkovej strane rozpočtu. Najväčšiu položku tvorí prijatie a následná úhrada bezúročnej pôžičky, ktorú obecné zastupiteľstvo schválilo na mimoriadnom zasadnutí dňa 03.12.2012 na pokrytie časového nesúladu.

Príloha číslo č. 5 : Návrh rozpočtového opatrenia č. 5/2012

Hlasovanie o rozpočtovom opatrení č. 5/2012:

za: 4 /Marián Balko, Ing. Michal Boszorád, Vendelín Brath,

Miroslav Maťo/

proti: 0

**K bodu číslo 11:**

Poslanci boli informovaní o aktuálnej situácii v materskej škole v Hosťovej. Do výberového konania na pozíciu riaditeľky materskej školy sa prihlásila jedna uchádzačka , ktorá žiaľ nespĺňala podmienky ustanovené zákonom č. 319/2009. Obec, aby vyhovela nespokojným rodičom sa rozhodla, že

od 1-ho januára 2013 prijme do pracovného pomeru na čiastočný 20% úväzok pomocnú pedagogickú pracovnú silu na polroka, súčasnej riaditeľke sa zníži pracovný úväzok na 80%.

Pri tomto bode niektorí poslanci tlmočili nespokojnosť občanov so zamestnávaním p. Boszorádovej, nakoľko je veľmi klebetná a rozširuje nepravdivé informácie v obci, a sú sťažnosti, že nedodržuje svoj pracovný čas.

**K bodu číslo 12:**

Poslanci boli oboznámení so situáciou v sociálnych miestnostiach pre športovcov obce Hosťová, ktorú obec prenajíma miestnemu obecnému futbalovému klubu za 1,00 euro ročne. Hlavná kontrolórka obce upozornila, že podľa predpokladov v týchto priestoroch nastalo zvýšenie spotreby elektrickej energie a to z dôvodu, že budova je v prevádzke len jeden a rok a energie boli spotrebovávané vo väčšej miere ako bolo pôvodne predpokladané, preto navrhuje, aby sa zvýšilo nájom za prenájom týchto priestorov aspoň na 200,00 euro ročne , ktoré by pokrylo zvýšené finančné náklady na prevádzku budovy. Medzi poslancami sa rozpútala vášnivá diskusia k tejto téme, podali návrh, aby sa výška nájomného stanovila po vyúčtovaní spotreby elektrickej energie, ktoré bude v priebehu januára 2013 a podľa týchto údajov sa stanovila výška nájomného, následne dali hlasovať aj o návrhu hlavnej kontrolórky obce.

Hlasovanie o ročnom nájomnom pre OFK Hosťová:

za: 2 / Vendelín Brath, Miroslav Maťo/

proti: 2 /Marián Balko, Ing. Michal Boszorád/

Starostka informovala o ukončení projektu revitalizácie miestneho parku, na ktorú obec získala finančné prostriedky vo výške 3132,00 eur z vyššieho územného celku, vlastná časť obce tvorí sumu vo výške 556,48 eur. Obec poskytnutú dotáciu vyúčtovala v stanovenom termíne, predpokladá sa, že v januári 2013 bude fyzická kontrola čerpania dotácie na revitalizáciu parku zo strany poskytovateľa.

Poslanci ďalej boli informovaní o kultúrnych akciách - Mikuláš pre deti, ktorá bude usporiadaná v priestoroch materskej školy a slávnosť na privítanie nového roka v miestnom parku, ktorú tiež organizuje obec. Obec vlani kúpilo svetelné lano na vianočné ozdobenie v parku, žiaľ v tomto roku tri dni po zapojení sa svetelné lano pokazilo a svieti len vrchná časť, preto bude potrebné kúpiť nové svetelné lano na vianočné ozdobenie dediny.

**K bodu číslo 13:**

Starostka sa poďakovala prítomným sa účasť na zasadnutí obecného zastupiteľstva a oznámila, že prvé riadne zasadnutie v roku 2013 je naplánované na koniec februára.

**UZNESENIA ZO ZASADNUTIA OBECNÉHO ZASTUPITEĽSTVA V HOSŤOVEJ**

**ZO DŇA 10.12.2012**

**UZNESENIE Č.29 /2012**

Obecné zastupiteľstvo v Hosťovej

1. **schvaľuje** program piateho riadneho zasadnutia obecného zastupiteľstva v roku 2012.

**UZNESENIE Č.30 /2012**

Obecné zastupiteľstvo v Hosťovej

**a. schvaľuje**  nájomnú zmluvu s p.Evou Kolompárovou na prenájom bytu, Hosťová 121,

na obdobie 01.01.2013 – 31.12.2013.

**b. schvaľuje** mesačné nájomné vo výške 100,00 eur.

**c. schvaľuje** mesačné preddavkové platby za plyn vo výške 20,00 eur.

**UZNESENIE Č.31 /2012**

Obecné zastupiteľstvo v Hosťovej

**a. schvaľuje** Všeobecne záväzné nariadenie obce Hosťová č. 2/2012 o miestnych daniach a o

miestnom poplatku za komunálne odpady a drobné stavebné odpady na území obce

Hosťová.

**UZNESENIE Č.32 /2012**

Obecné zastupiteľstvo v Hosťovej

**a . schvaľuje** Zásady obce Hosťová o vybavovaní sťažností

**UZNESENIE Č.33 /2012**

Obecné zastupiteľstvo v Hosťovej

**a. konštatuje,** že pripomienky zo strany dotknutých orgánov štátnej správy a dotknutých

právnických osôb sú v územnom pláne obce akceptované**.**

Schválený územný plán obce Hosťová sa člení na záväznú a smernú časť. V záväznej časti

územnoplánovacej dokumentácie sú ustanovené plochy pre verejnoprospešné stavby, na

vykonanie asanácie a pre chránené časti krajiny.

**b. akceptuje** stanovisko Krajského stavebného úradu v Nitre, k návrhu územnoplánovacej

dokumentácie

**c. berie na vedomie** informácie o financovaní územného plánu obce Hosťová

**UZNESENIE Č. 34/2012**

Obecné zastupiteľstvo v Hosťovej

**a. schvaľuje** poskytnutie dotácie z rozpočtu obce v zmysle VZN č. 1/2007 o podmienkach

poskytnutia dotácie z rozpočtu obce nasledovne:

1. OZ OFK Hosťová vo výške 3000,00 eur

2. OZ Pro Guezte vo výške 1700,00 eur

3.Oblastný výbor Csemadoku vo výške 700,00 eur.

**UZNESENIE Č. 35/2012**

Obecné zastupiteľstvo v Hosťovej

**a. schvaľuje** poskytnutie mesačnej paušálnej cestovnej náhrade starostke obce Márii

Jaleczovej vo výške 70,00 eur

**UZNESENIE Č. 36/2012**

Obecné zastupiteľstvo v Hosťovej

**a. schvaľuje** programový rozpočet obce Hosťová na rok 2013

**b. berie na vedomie** programový rozpočet obce Hosťová na roky 2014 – 2015

**UZNESENIE Č. 37/2012**

Obecné zastupiteľstvo v Hosťovej

**a. schvaľuje** zmenu rozpočtu obce Hosťová na rok 2012 rozpočtovým opatrením č. 5

**UZNESENIE Č. 38/2012**

Obecné zastupiteľstvo v Hosťovej

**a. berie na vedomie** upozornenie hlavnej kontrolórky obce k prenájmu sociálnych

miestností pre športovcov obce Hosťová

**b. neschvaľuje** výšku nájmu stanovenú na 200,00 eur ročne

**c. ukladá** občianskemu združeniu OFK Hosťová predloženie návrhu nájomnej zmluvy na

najbližšie zasadnutie obecného zastupiteľstva, kde bude stanovená výška

nájomného zahŕňajúca energie.

Overovatelia zápisnice:

Miroslav Maťo .........................

Vendelín Brath .........................

Zapisovateľka zápisnice:

Renáta Tóthová ........................

Mária Jaleczová

starostka obce